**Rubén de la Red Gutiérrez** (s. 5. kesäkuuta 1985 Móstoles, Madridin alue, Espanja) on espanjalainen entinen jalkapalloilija ja nykyinen valmentaja. Hän toimi viimeksi Espanjan kolmanneksi korkeimmalla sarjatasolla Segunda División B:ssä pelanneen Getafe B:n valmentajana.

De la Red edusti pelaajaurallaan Espanjan korkeimmalla sarjatasolla Primera Divisiónissa Real Madridia ja Getafea. Hän pelasi myös Espanjan maajoukkueessa, johon hän kuului voittoisassa vuoden 2008 EM-turnauksessa. De la Red joutui päättämään uransa sydänvaivojen vuoksi 25-vuotiaana vuonna 2010. De la Redin pelipaikka oli keskikentän keskustassa, josta hän otti osaa sekä puolustus- että hyökkäyspeliin, mutta hän pelasi myös keskuspuolustajana.

Seurajoukkueura
---------------

### Juniorivuodet

De la Red syntyi Móstolesissa, mutta asui nuoruudessaan myös Arroyomolinosissa. Hän aloitti palloilun pelaamalla futsalia koulunsa joukkueessa ja liittyi kasvattajaseuransa Real Madridin junioreihin benjamín-ikäluokassa (alle 10-vuotiaat). Juniorivuosinaan hän edusti myös CD Móstolesia.

De la Red oli yksi Real Madridin juvenil-ikäluokan (alle 19-vuotiaat) tähdistä. Kun valmentaja Quique Sánchez Flores siirtyi vast’ikään korkeimmalle sarjatasolle nousseeseen Getafeen kesällä 2004, olisi hän halunnut De la Redin mukaansa, mutta seurajohto ei suostunut.

### Uran alku Real Madridissa

Kaudella 2004–2005 De la Red aloitti Real Madridin reservijoukkueessa Real Madrid B:ssä, ja oli mukana joukkueen noustessa Espanjan toiseksi korkeimmalle sarjatasolle Segunda Divisióniin.

Ensimmäisen ottelunsa Real Madridin edustusjoukkueessa De la Red pelasi Espanjan cupissa Copa del Reyssä 10. marraskuuta 2004 Tenerifeä vastaan ja ensiesiintymisensä Espanjan korkeimmalla sarjatasolla Primera Divisiónissa hän teki 22. syyskuuta 2005 Athleticia vastaan. Hän pelasi myös kausien 2005–2006 ja 2006–2007 Mestarien liigan lohkovaiheessa. Ensimmäinen maali edustusjoukkueessa syntyi kauden 2006–2007 Copa del Reyn neljännen kierroksen ottelussa Écijaa vastaan.

Tammikuussa 2007 De la Red oli siirtyä lainasopimuksella Real Zaragozaan, mutta Real Madridin edustusjoukkueen silloinen valmentaja Fabio Capello halusi pitää hänet käytettävissään. Kaudella 2006–2007 hän pelasi seitsemässä Primera Divisiónin ottelussa Real Madridin voittaessa mestaruuden. Suurimman osan kaudesta hän pelasi kuitenkin edelleen reservijoukkueessa, joka putosi Segunda Divisiónista kauden päätteeksi. Kesällä 2007 De la Red otti kolmatta kertaa osaa edustusjoukkueen harjoituskaudelle ja teki seuran kanssa vuoteen 2011 ulottuneen jatkosopimuksen.

### Kausi Getafessa

Huolimatta pitkästä jatkosopimuksesta ei Real Madridin uusi päävalmentaja Bernd Schuster voinut taata De la Redille peliaikaa, joten elokuussa 2007 hän sai viimein luvan siirtyä Getafeen. Sopimus oli nelivuotinen, mutta Real Madrid säilytti itsellään takaisinosto-oikeuden ensimmäisen kahden kauden aikana. Samaan aikaan seuraan siirtyi lainalle toinen Madrid-kasvatti Esteban Granero.

Michael Laudrupin valmentamassa Getafessa De la Red oli vaihtopelaajan sijaan joukkueen johtohahmoja. Hän pelasi kauden 2007–2008 aikana 31 Primera Divisiónin ottelussa, joista 29 avauskokoonpanossa. Getafe osallistui myös UEFA-cupiin, jossa De la Red pelasi yhtä lukuun ottamatta kaikissa Getafen 12 ottelussa ja teki pudotuspeleissä maalin AEK:ta ja Benficaa vastaan. Ratkaisevassa toisessa puolivälieräottelussa Bayern Müncheniä vastaan hänet kuitenkin ajettiin ulos vain kuuden minuutin pelin jälkeen kaadettuaan läpiajoon karanneen Miroslav Klosen. Vajaamiehisenä taistellut Getafe hävisi lopulta jatkoajan jälkeen vierasmaalisäännön perusteella. Copa del Reyssä De la Red teki kolme maalia, kun Getafe ylsi toista kertaa peräkkäin kilpailun loppuotteluun, jossa Valencia oli vahvempi.

De la Redin hyvät peliesitykset Getafessa palkittiin maajoukkuekutsulla maaliskuussa 2008.

### Paluu Real Madridiin

Real Madrid lunasti De la Redin pelaajaoikeudet takaisin 4,5 miljoonalla eurolla kesällä 2008. Hän teki maalin Supercopa de Españan toisessa osaottelussa, kun Real Madrid kukisti Valencian, ja sai alkukaudesta 2008–2009 peliaikaa myös Primera Divisiónissa ja Mestarien liigassa.

Hyvin alkanut kausi keskeytyi De la Redin menetettyä hetkellisesti tajuntansa 30. lokakuuta 2008 Real Uniónia vastaan pelatun Copa del Reyn ottelun alkuvaiheissa. Pyörtymisen tarkka syy ei selvinnyt seuranneissa tutkimuksissa, mutta ongelman epäiltiin olevan sydänperäinen, ja joulukuussa seura ilmoitti De la Redin olevan varotoimenpiteenä poissa pelikentiltä ainakin loppukauden. Kesällä 2009 varmistui, että hän olisi sivussa myös koko kauden 2009–2010. Real Uniónia vastaan pelattu ottelu jäi lopulta De la Redin pelaajauran viimeiseksi.

Maajoukkueura
-------------

De la Red pelasi useita otteluita Espanjan nuorisomaajoukkueissa. Vuonna 2004 hän oli voittamassa alle 19-vuotiaiden Euroopan-mestaruutta Sveitsissä. Hän oli turnauksessa lähinnä vaihtomiehen asemassa, mutta teki ratkaisevan maalin rangaistuspotkukilpailuun venyneessä välieräottelussa Ukrainaa vastaan. Alle 21-vuotiaiden maajoukkueessa hän pelasi 15 ottelua ja otti osaa vuoden 2007 EM-kilpailuiden karsintoihin.

Ensimmäisen kutsunsa tuolloin Luis Aragonésin valmentamaan Espanjan maajoukkueeseen De la Red sai maaliskuussa 2008, kun Espanja kohtasi harjoitusottelussa Italian. Hänet valittiin maajoukkueen kokoonpanoon myös kesän 2008 EM-kilpailuihin, jossa Espanja voitti mestaruuden. Ensiesiintymisensä maajoukkueessa De la Red teki kilpailuihin valmistaneessa harjoitusottelussa Perua vastaan 31. toukokuuta 2008. Hän oli avauskokoonpanossa EM-kilpailuiden alkulohkon päätösottelussa Kreikkaa vastaan, ja teki ottelussa maajoukkueuransa ensimmäisen maalin. EM-turnauksen jälkeen aloittanut maajoukkueen uusi valmentaja Vicente del Bosque valitsi De la Redin ensimmäiseen kokoonpanoonsa, mutta hän ei ehtinyt pelata enempää maaotteluita ennen lokakuussa 2008 ilmenneitä sydänvaivojaan.

Valmentajaura
-------------

Odottaessaan ratkaisua pelaajauransa jatkosta De la Red suoritti UEFA Pro Licence -valmentajalisenssiin oikeuttavat Espanjan kuninkaallisen jalkapalloliiton valmentajakurssit ja hankki myös urheilutoimenjohtajan pätevyyden. Hän purki vuoteen 2012 ulottuneen pelaajasopimuksensa Real Madridin kanssa marraskuussa 2010 ja siirtyi valmennustehtäviin seuran sisällä.

Tammikuussa 2011 De la Red aloitti työskentelyn Real Madridin Juvenil A -juniorijoukkueessa Tristán Celadorin apulaisvalmentajana. Kaudesta 2012–2013 alkaen hän toimi nousujohteisesti Cadete B:n, Cadete A:n ja Juvenil B:n päävalmentajana. Cadete on alle 16- ja Juvenil alle 19-vuotiaiden ikäluokka. Kaudella 2014–2015 De la Redin Juvenil B voitti oman sarjansa mestaruuden. Hän ei kuitenkaan jatkanut joukkueen valmentajana kaudella 2015–2016, ja hänet korvasi Santiago Solari.

20. lokakuuta 2015 De la Red nimitettiin entisen seuransa Getafen B-joukkueen valmentajaksi. Hän korvasi tehtävässä José Luis Navarron, jonka alaisuudessa joukkue oli saavuttanut Segunda División B:ssä yhdeksässä ottelussa vain yhden voiton ja kaksi tasapeliä ja oli viimeisenä lohkossaan. De la Redin komennossa Getafe B aloitti kahdella voitolla, joista toisen se saavutti Zinédine Zidanen Real Madrid Castillaa vastaan. Kokonaisuudessaan De la Red ei kuitenkaan onnistunut kääntämään joukkueen kurssia, ja sen putoaminen Tercera Divisióniin varmistui jo kolme ottelukierrosta ennen kauden päätöstä. De la Red jätti joukkueen kauden päätyttyä, ja hänen tilalleen tuli Nano. Kausi oli heikko myös Getafen edustusjoukkueelle, joka putosi Segunda Divisióniin.

Saavutukset
-----------

**Seurajoukkue**

* Espanjan pääsarjamestaruus: 2007
* Espanjan supercup: 2008

**Maajoukkue**

* Alle 19-vuotiaiden Euroopan-mestaruus: 2004
* Euroopan-mestaruus: 2008

Tilastot
--------

| Joukkue | Kausi | Liiga | Cup | Eurocup | Muut | Yhteensä |
| --- | --- | --- | --- | --- | --- | --- |
| Ottelut | Maalit | Ottelut | Maalit | Ottelut | Maalit | Ottelut | Maalit | Ottelut | Maalit |
| Castilla | 2004–2005 | 33 | 5 | 0 | 0 | 0 | 0 | 4 | 0 | 37 | 5 |
| 2005–2006 | 34 | 6 | 0 | 0 | 0 | 0 | 0 | 0 | 34 | 6 |
| 2006–2007 | 28 | 3 | 0 | 0 | 0 | 0 | 0 | 0 | 28 | 3 |
| Yhteensä | 95 | 14 | 0 | 0 | 0 | 0 | 4 | 0 | 99 | 14 |
| Real Madrid | 2004–2005 | 0 | 0 | 1 | 0 | 0 | 0 | 0 | 0 | 1 | 0 |
| 2005–2006 | 3 | 0 | 0 | 0 | 2 | 0 | 0 | 0 | 5 | 0 |
| 2006–2007 | 7 | 0 | 2 | 1 | 1 | 0 | 0 | 0 | 10 | 1 |
| Yhteensä | 10 | 0 | 3 | 1 | 3 | 0 | 0 | 0 | 16 | 1 |
| Getafe | 2007–2008 | 31 | 2 | 7 | 3 | 11 | 3 | 0 | 0 | 49 | 8 |
| Real Madrid | 2008–2009 | 7 | 1 | 1 | 0 | 1 | 0 | 2 | 1 | 11 | 2 |
| Yhteensä | 143 | 17 | 11 | 4 | 15 | 3 | 6 | 1 | 175 | 25 |

Muut-sarakkeen ottelut:

* 2004–2005: Neljä Segunda Divisiónin nousukarsintaottelua.
* 2008–2009: Kaksi Supercopa de Españan ottelua.

Lähteet
-------

1. 1 2 3  De la Red pasa de futbolista a empleado del Real Madrid  3.11.2010. Marca. Viitattu 3.11.2010. (espanjaksi)
2. 1 2 3  De la Red flying Madrid flag high  20.12.2006. UEFA. Viitattu 31.12.2006. (englanniksi)
3. ↑  De la Red: "Prefiero evitar al Bayern"  13.3.2008. Marca. Viitattu 29.3.2008. (espanjaksi)
4. ↑  Presentada la XI Gala del Deporte de Móstoles, que distinguirá entre otros a Miguel Induráin, Rubén de la Red y a la selección española de baloncesto  24.9.2008. Ayuntamiento de Móstoles. Viitattu 3.9.2009. (espanjaksi)
5. ↑  Arroyomolinos homenajea a De la Red  1.7.2008. El Mundo. Viitattu 31.10.2008. (espanjaksi)
6. 1 2  ’Pumuky’ tiene duende  23.3.2008. Deia. Viitattu 29.3.2008. (espanjaksi)[vanhentunut linkki]
7. ↑  Figura en el filial blanco Deportista Digital. Viitattu 3.9.2009. (espanjaksi)
8. 1 2 3 4  Ficha del jugador LFP. Viitattu 31.12.2006. (espanjaksi)[vanhentunut linkki]
9. ↑  De la Red y Granero fichan por el Getafe  31.8.2007. Marca. Viitattu 29.3.2008. (espanjaksi)
10. ↑  Un joven veterano  25.7.2007. Real Madrid CF. Viitattu 29.3.2008. (espanjaksi)
11. ↑  De la Red renueva su contrato  20.7.2007. Real Madrid CF. Viitattu 26.8.2007. (espanjaksi)
12. ↑  De la Red azulón  31.8.2007. Getafe CF.  Arkistoitu 28.9.2007. Viitattu 1.9.2007. (espanjaksi)
13. ↑  Advocaat enjoys an all-time high  14.5.2008. UEFA. Viitattu 3.9.2009. (englanniksi)
14. ↑  Copa del Rey 2008 Marca. Viitattu 3.9.2009. (espanjaksi)
15. ↑  De la Red set for Spain chance  22.3.2008. UEFA. Viitattu 29.3.2008. (englanniksi)[vanhentunut linkki]
16. ↑  Getafe starlet set for ’dream’ debut  25.3.2008. UEFA. Viitattu 3.9.2009. (englanniksi)[vanhentunut linkki]
17. ↑  El Real Madrid repescará a De la Red y a Javi García  31.3.2008. Marca. Viitattu 31.10.2008. (espanjaksi)
18. ↑  Supercopa 2008 Marca. Viitattu 31.10.2008. (espanjaksi)
19. ↑  Players UEFA. Viitattu 31.10.2008. (englanniksi)
20. ↑  De la Red descansará el fin de semana en casa  31.10.2008. Marca. Viitattu 31.10.2008. (espanjaksi)
21. ↑  El Real Madrid dará la baja a De la Red lo que resta de temporada  11.12.2008. Público. Viitattu 2.2.2009. (espanjaksi)
22. ↑  De la Red no jugará la próxima temporada  30.6.2009. Marca. Viitattu 3.9.2009. (espanjaksi)
23. ↑  Valero the hero for Spain  3.3.2006. UEFA. Viitattu 31.12.2006. (englanniksi)
24. ↑  Players UEFA. Viitattu 3.9.2009. (englanniksi)[vanhentunut linkki]
25. ↑  Dutch double for De Haan  1.7.2007. UEFA. Viitattu 3.9.2009. (englanniksi)
26. ↑  Aragonés se acuerda de De la Red, Raúl sigue fuera  22.3.2008. Marca. Viitattu 29.3.2008. (espanjaksi)
27. 1 2  Jugadores de la selección Fútbol en la Red.  Arkistoitu 22.12.2009. Viitattu 18.6.2008. (espanjaksi)
28. ↑  Amorebieta e Iraola, sorpresas en la lista de Del Bosque  14.8.2008. Marca. Viitattu 3.9.2009. (espanjaksi)
29. ↑  De la Red es otra vez un habitual en Valdebebas  22.7.2010. AS. Viitattu 14.8.2010. (espanjaksi)
30. ↑  Finaliza el Curso de Entrenadores UEFA/RFEF Nivel 3 PRO RFEF.  Arkistoitu 9.1.2011. Viitattu 20.1.2011. (espanjaksi)
31. ↑  Real Madrid: De la Red ya ejerce de entrenador en la fábrica merengue  14.1.2011. Goal.com. Viitattu 20.1.2011. (espanjaksi)
32. ↑  Calderón, José Luis: Míster De la Red  12.6.2013. Marca. Viitattu 4.7.2013. (espanjaksi)
33. ↑  Cañizares, Rubén: La nueva vida de Rubén de la Red *ABC*.  30.10.2013. Viitattu 7.8.2015. (espanjaksi)
34. ↑  Los entrenadores de la cantera  6.7.2014. Real Madrid. Viitattu 7.8.2015. (espanjaksi)
35. ↑  Reglamento general Real Federación Española de Futból. Viitattu 7.8.2015. (espanjaksi)
36. ↑  Solari sustituye a De la Red como entrenador del Juvenil B *AS*.  23.7.2015. Prisa. Viitattu 7.8.2015. (espanjaksi)
37. ↑  De la Red, nuevo entrenador del Getafe B *Marca*.  20.10.2015. Unidad Editorial. Viitattu 21.12.2015. (espanjaksi)
38. ↑  González, Adrián: De la Red: "¿La broma de Halloween? No creo que lo hubieran hecho en el Bernabéu" *Marca*.  4.11.2015. Unidad Editorial. Viitattu 29.7.2016. (espanjaksi)
39. ↑  Martín, Iván: De la Red puede con Zidane *Marca*.  1.11.2015. Unidad Editorial. Viitattu 29.7.2016. (espanjaksi)
40. ↑  Navacerrada, Juancar: El Getafe B desciende a Tercera División *Marca*.  25.4.2016. Unidad Editorial. Viitattu 29.7.2016. (espanjaksi)
41. ↑  Navacerrada, Juancar: Nano, el elegido en el banquillo del Getafe "B" *Marca*.  25.5.2016. Unidad Editorial. Viitattu 29.7.2016. (espanjaksi)
42. ↑  De La Red: Rubén De la Red Gutiérrez BDFutbol. Viitattu 4.7.2013. (englanniksi)

Aiheesta muualla
----------------

* Rubén de la Redin sivusto (espanjaksi)
* Rubén de la Redin tilastot BDFutbol-sivustolla (englanniksi)

Espanjan joukkue – Jalkapallon EM-kilpailut 2008
1 Casillas |
2 Albiol |
3 Navarro |
4 Marchena |
5 Puyol |
6 Iniesta |
7 Villa |
8 Xavi |
9 Torres |
10 Fàbregas |
11 Capdevila |
12 Cazorla |
13 Palop |
14 Alonso |
15 Ramos |
16 García |
17 Güiza |
18 Arbeloa |
19 Senna |
20 Juanito |
21 Silva |
22 de la Red |
23 Reina |
Valmentaja Aragonés